(آزمانک,, پِٹُکّے آپ،، غنی پرواز )
آلَم چرائی ءِ بے گت و گبانیں آسر ءَ ھُشک و ھیران ات ءُ پرے ھبر ءَ انگت گیشتر ھشک و ھیران ات کہ آخر آئی ءِ بے گت و گبانیں آسر ءِ مستریں سَوَب چی ات؟ آیا اشی ءِ مستریں سوب آئی ءِ مستریں برات ءِ جھد و کوشست اتنت؟ یا آئی ءِ جند ءِ کار و کرد؟
 البرٹ ءُ ساشکا چہ پت ءَ برات اتنت-بلے آھانی مات جتا اتنت- ھردُکانی پت یوری ات-بلے البرٹ ءِ مات بلونا ات ءُ ساشکا ءِ مات جینی- البرٹ مستر ات ءُ ساشکا کستر- البرٹ ءِ شکل بَد نہ ات-بلے ساشکا ءِ شکل سک شرّ ات- البرٹ ھرچ کار ءَ راستے اَت، ءُ ساشکا ھرچ کار ءَ چَپّے ات-وھدے آھاں وتی راست ءُ چپ زانت اَنت، گڑا آ چہ وتی پت ءُ ماتاں جتا بوت انت- پت ءُ مات چراھانی جتائی ءَ دل پدرد الّم ءَ بوت انت- بلے چرے ھبر ءَ دل ایمن ھم بوت انت کہ آھانی چُکّ وتی پادانی سر ءَ اوشتاتگ انت- پدا دیر نہ گوْست کہ دوئیں برات پہ کار و پوریات ءَ دُور و دراج شت انت- البرٹ روکپتی نیمگ ءَ شت ءُ ساشکا روٹکی نیمگ ءَ- ءُ دراجیں مدّتے ءَ رند، وھدے واتر ئِے کت تہ مالوم نہ بوت کہ آھاں چتور کٹتگ ات ءُ چے چے وارتگ ات، بلے اے ھبر شرّی ءِ سر ءَ مارگ بوت کہ ھردُک ازگار ھم بوتگ انت ءُ زنڈ و تیار ھم- ءُ آھانی شکلانی توک ءَ اے عجبیں بدلی سدلی ھم اتکگ کہ البرٹ ءِ شکل چو پیل ءِ وڑ ءَ بوتگ ءُ ساشکا ءِ شکل چو اَپس ءِ وڑءَ- البرٹ ءَ چہ وتی مال و دولت ءَ کارجاہ پچ کت ءُ چہ بُن مال ءَ دگہ مال و دولت پیداک کنگ بنا کت- ءُ ساشکا ءَ چہ وتی مال و دولت ءَ بان و بادگیر بست ءُ کرے ءِ سر ءَ دات، ءُ چمیشانی کریایاں، گیشتر مال و دولت پیداک کنگ بنا کت-کم کمّ ءَ ھردک ھنچو ازگار بوت انت- کہ کسّ ءَ آھانی مقابلہ کت نہ کت-بلے آھانی جند ءَ پہ یکّے دومی ءَ بے اندازہ زھر اتک-پمیشا آھاں وت ماں وت ءَ سک مقابلہ کت- ءُ پرے مقابلہ ءِ واستا ھر ڈولیں جائز ءُ نا جائزیں وڑ و پیم ھم کارمرز کت-کرّ ءُ گورانی ایدگہ ھمسائگانی توک ءَ باز البرٹ ءِ بدل ءَ بوت ءُ باز ساشکا ءِ بدل ءَ-لھتین ءَ البرٹ ءِ وڑ ءَ کارجاہ پچ کت ءُ لھتین ءَ ساشکا ءِ وڑ ءَ بان و بادگیر بست-
 وھدے البرٹ ءُ ساشکا ءِ کاورباراں دیمروی کت- گڑا آھاں وتی وتی کاروبار ءِ ھپازت ءِ واستا لشکر جوڑ کت- ءُ آ لشکر وتی کاروبار ءِ پائدہ پجّائینگ، ءُ دومی ءِ کاوبار ءِ تاوان دیگ ءِ واستا، دْرورت ءِ وھد ءَ یکے دومی ءِ ھلاپ ءَ، ءُ یکے دومی ءِ دوستانی ھلاپ ءَ، کارمرز کت انت- پمیشا آھانی نیام ءَ، ءُ آھانی دوستانی نیام ءَ اڑ و کُڈ ءُ جنگ و چوپ بنا بوت- ءُ اے اڑ و کُڈ ءُ جنگ و چوپاں برے برے سکّ دراج کشّ دات- کاروبار، اڈ کُڈ ءُ جنگ و چوپانی توک ءَ برے البرٹ گیش بوت ءُ ساشکا ءَ پروش وارت ءُ برے ساشکا گیش بوت ءُ البرٹ ءَ پروش وارت-
 بلے یک روچے، ساشکا ءِ دل ءَ باریں چونیں ھیالے اتک کہ آئی ءَ وتی لشکر وتی جند ءِ دوستانی ھلاپ ءَ کارمرز کت انت- ءُ پدا پد ماں پدا تا گپڈّے روچ ءَ وتی جند ءِ دوستانی ھلاپ ءَ وتی لشکر ئِے کارمرز کت انت- زانا آئی ءِ دل ءَ وتی دوستانی وپاداری ءِ سر ءَ شکے پیداک بوتگ ات- اے ھبر ءَ دیر نہ گوست کہ یک سباھے وھدے آ چہ واب ءَ پاداتک تہ آئی ءِ شکل چہ اَپس ءِ وڑ ءَ بدلتگ ات ءُ ممّ ءِ وڑ ءَ بوتگ ات- ءُ اے ھبر ءَ دیر نہ گوست کہ یک شپے اناگہ ھنچیں زمین چنڈے بوت کہ آئی ءَ ساشکا ءِ سجّہیں بان و بادگیر پروشت انت- ءُ آ ئِے چو پکیر ءَ کت بلے البرٹ ءِ کارجاھاں ھاسیں نُکس نی رست- ساشکا سک دل پدرد ءُ مونڈار بوت- آئی ءَ چیزے مُدّت ءَ اے دیم ءُ آ دیم ءَ دست و پاد جت ءُ وتی وھد ٹیلینت-بلے آسَر کہ نا علاج بوت ءُ یک روچے شت ءُ البرٹ ءِ دست و پاداں کپت-
 “منی واجہیں برات! من باز رَد وارتگ ءُ گوں تو باز گستائی کتگ-دگہ پرا نئے من چشیں رد وراں ءُ نئے گوں تو گستائی کناں-بلے چرے رندا منا پہل بکن-،،
 البرٹ ءَ پہ ھمدردی ساشکا ءِ سر گوں وتی دوئیں دستاں بُرز ءَ چست کت- ساشکا ءِ سر کہ برز ءَ چست بوت ءُ آئی ءِ دیم شرّی ءِ سر ءَ زاھر بوت تہ البرٹ ءَ دیست کہ ساشکا ءِ چم ارس انت- آئی ءَ گوں وتی رومال ءَ ساشکا ءِ چمانی ارس پہک کت انت- ءُ وش وش ءَ پہ تسلّا گشت :
 “پریشان مبو! پادا کرسی ءِ سر ءَ بنند،، پدا کمّے ھیال ئِے کت ءُ درّائینت ئِے “اگن تو منی وازمندگی ءُ ایردستی ءَ قبول بکن ئے گڑا چے رندی ترا پہل انت-،،
 ساشکا پاداتک ءُ کرسی ءِ سر ءَ نشت ءُ پہ آجزی درّائینت ئِے :
 “من وعدہ کناں کہ چہ مرچیگ ءَ مناں تئی وازمندگی ءُ ایردستی قبول انت- ءُ من ھچبر چہ تئی ھبراں نا ھبر نباں-،، کمُکّے بَسّ ئِے کت ءُ پدا پہ دوستی البرٹ ءِ نیمگ ءَ چار ات ءُ گشت ئِے :
 “بلے نوں منی سر ءَ رحم بکن- من مالی صورت ءَ پہک پکیر بوتگاں- پمیشا مناں چہ وتی بانجیگ ءُ ھیراتاں ھم زبھر مکن- ءُ چیزے وام ھم بدئے تاکہ وتی بان و بادگیراں پدا بنداں-،، گوں وتی ھبر ءِ سرجم کنگ ءَ ساشکا ءَ ھنچو مار ات گشئے البرٹ چہ پیسری ءَ باز تیار تر ءُ ڈولدار تر بوان بوت ءُ ھمے سھت ءَ البرٹ ءَ ھنچو مار ات گشئے ساشکا چہ پیسری ءَ باز نزور تر ءُ بَڈّول تر بوان بوت-
 وھدے البرٹ ءَ ساشکا پہل کت ءُ ساشکا ءِ عرض و پریاتانی پورہ کنگ ءِ سدّکی دات، گڑا ساشکا ءَ چہ البرٹ ءَ موکل گپت ءُ وتی لوگ ءَ شت ءُ پلنگ ءِ سر ءَ وپت- زنڈیں سھتے ءَ آگہی،پکر و ھیال ءُ دل ءِ جیڑگ ءَ رند آ واب کپت- ءُ ھنچو گراں واب بوت کہ پشکپتگیں روچ ءِ سجّہیں آؤکیں شپ ئِے پہ واب گوازینت انت ءُ دومی روچ ءِ نیمروچ ءَ بُست ئِے کت-گوں چمّانی پچ کنگ ءَ دیست ئِے کہ آ پیسریگیں زنڈیں تیاریں مردم نہ انت- بلکیں ھنچو پیستگ و کسان بوتگ کہ وتارا وت ھم دیست نہ کنت- آئی ءَ لوٹ ات کہ بروت ءُ آدینکے ءِ توک ءَ وتارا بچار ایت-بلے نئے آ پیسری گاماں شت بوت ءُ نئے وتارا ماں آدینکے ءِ توک ءَ دیست ئِے کت ھمے جھد ءِ نیام ءَ آ چہ پلنگ ءِ سر ءَ لیٹ گپت ءُ پلنگ ءِ دیم ءَ ایریں میز ءِ سر ءَ کپت ءُ گوں میز ءِ سر ءَ ایریں آپ واری بلورے ءَ ٹکّرے وارت-کہ بُن ءَ پِٹُکّے آپ ئِے مان ات- اناگہ آئی ءَ وتارا ماں بلور ءِ ھمے آپانی تہ ءَ دیست ءُ چہ بازیں ھیرانی ءَ یکدم گُڈ اِت- پرچا کہ آ ۔۔۔۔۔یک کڈُکے بوتگ ات!!
٭٭٭٭٭٭٭٭٭٭٭٭٭
 باسک ءَ ایر کنوک طارق پیشوکانی